
\\serveris\BIURO INFO\1. FIRMINIS STILIUS IR SABLONAI\2. Logotipas\PPMI Group\PPMI logo OK-03.tif

vertinimo ataskaita

vertinimo ataskaita

EUROPOS PAGALBOS LABIAUSIAI SKURSTANTIEMS ASMENIMS FONDO VEIKSMŲ PROGRAMOS IŠANKSTINIS VERTINIMAS

2014 m. rugpjūčio 19 d.

Europos pagalbos labiausiai skurstantiems asmenims fondo veiksmų programos išankstinio vertinimo ataskaitą Lietuvos Respublikos socialinės apsaugos ir darbo ministerijos užsakymu parengė UAB „PPMI Group“ kartu su VšĮ Viešosios politikos ir vadybos institutas pagal 2014 m. birželio 20 d. pasirašytą išankstinio vertinimo paslaugų viešojo pirkimo–pardavimo sutartį Nr. D4-181.

Vertinimo ataskaita patikrinta lietuvių kalbos redaktorės Justės Matijošienės.

(parašas)

Turinys

[ĮVADAS 3](#_Toc393467604)

[1. VEIKSMŲ PROGRAMOS INTERVENCIJŲ LOGIKOS ĮVERTINIMAS 7](#_Toc393467605)

[2. STEBĖSENOS RODIKLIŲ TINKAMUMAS IR REALISTIŠKUMAS 14](#_Toc393467606)

[3. VEIKSMŲ PROGRAMOS ĮGYVENDINIMO SISTEMA 16](#_Toc393467607)

[4. PARTNERYSTĖS PRINCIPO ĮGYVENDINIMAS 19](#_Toc393467608)

[PASIŪLYMAI DĖL VEIKSMŲ PROGRAMOS TOBULINIMO 21](#_Toc393467609)

[LITERATŪROS IR ŠALTINIŲ SĄRAŠAS 23](#_Toc393467610)

# ĮVADAS

2014–2020 m. laikotarpiu Europos pagalbos labiausiai skurstantiems asmenims fondo (toliau – Fondas) teikiama parama yra viena iš naujų Europos Komisijos (toliau – EK) pasiūlytų priemonių, kurią įgyvendinant ketinama padėti labiausiai skurstantiems žmonėms (įskaitant benamius ir materialinį nepriteklių patiriančius vaikus) išbristi iš skurdo. Taip siekiama prisidėti prie strategijos „Europa 2020“ tikslo iki 2020 m. sumažinti skurdą arba skurdo riziką patiriančių žmonių skaičių bent 20 milijonų įgyvendinimo. Fondas remia nacionalines nefinansinės pagalbos sistemas, nukreiptas į maisto ir itin didelio materialinio nepritekliaus mažinimą, papildydamas ES struktūrinių fondų ir kitų ES ir nacionalinių politikų intervencijas, skirtas mažinti įvairių formų skurdą ir skatinti labiausiai skurstančių asmenų socialinę įtrauktį.

Europos Parlamento ir Tarybos reglamente (ES) Nr. 223/2014 dėl Europos pagalbos labiausiai skurstantiems asmenims[[1]](#footnote-2) (toliau – Reglamentas) yra nustatyta, kad valstybės narės, atsižvelgdamos į nacionalinį kontekstą ir užtikrindamos Fondo paramos suderinamumą ir papildomumą su atitinkama ES politika ir prioritetais, per šešis mėnesius nuo Reglamento įsigaliojimo turi parengti Fondo veiksmų programas ir kartu su atlikto *ex ante* vertinimo rezultatais jas pateikti Europos Komisijai. Atsižvelgdama į išankstinį vertinimą, EK įvertina veiksmų programų atitiktį Reglamento nuostatoms ir Fondo tikslams, tad šis vertinimas tampa ypač svarbus Fondo paramos planavimo kontekste, siekiant gerinti programų kokybę ir struktūrą bei patikrinti, ar nustatyti tikslai ir uždaviniai gali būti pasiekti. Kita vertus, Reglamente nustatoma, kad Fondo paramos vertinimai neturi būti itin sudėtingi, palyginti su skiriamais ištekliais ir paramos pobūdžiu, ir jais neturi būti sukuriama nereikalingos administracinės naštos.

Pagrindinis išankstinio vertinimo tikslas – pagerinti Europos pagalbos labiausiai skurstantiems asmenims veiklos planavimo ir įgyvendinimo kokybę Lietuvoje 2014–2020 m. laikotarpiu.

Už *ex ante* vertinimų atlikimą valstybėse narėse atsako institucijos, atsakingos už veiksmų programų parengimą – Lietuvos atveju tai būtų Lietuvos Respublikos (toliau – LR) socialinės apsaugos ir darbo ministerija[[2]](#footnote-3). Atsižvelgiant į tai, kad 2014–2020 m. laikotarpiu Lietuvoje planuojama rengti vadinamojo VP I tipo veiksmų programą[[3]](#footnote-4), išankstinio vertinimo metu buvo vertinami šie aspektai:

1. indėlis siekiant Sąjungos tikslo iki 2020 m. žmonių, kurie gyvena skurde arba kuriems gresia skurdas ir socialinė atskirtis, skaičių sumažinti bent 20 mln., atsižvelgiant į materialinio nepritekliaus problemą, kurią pasirinkta spręsti, ir nacionalines aplinkybes, susijusias su skurdu, socialine atskirtimi ir materialiniu nepritekliumi;
2. siūlomos veiksmų programos vidaus nuoseklumas ir jos ryšys su kitomis susijusiomis finansinėmis priemonėmis;
3. paskirtų biudžeto išteklių derėjimas su veiksmų programos tikslais;
4. nustatytų produkto rodiklių indėlis siekiant rezultatų, taigi ir Fondo tikslų;
5. visų suinteresuotųjų šalių dalyvavimas;
6. veiksmų programos stebėsenos ir duomenų, reikalingų vertinimui, rinkimo tvarkos tinkamumas[[4]](#footnote-5).

Svarbu yra tai, kad Fondo veiksmų programos *ex ante* vertinime be kitų aspektų turi būti paaiškinta intervencijų logika arba pokyčių teorija: kaip konkretūs veiksmai prisidės prie iškeltų tikslų ir rezultatų pasiekimo bei efektyvaus Fondo lėšų panaudojimo. Taip pat didelis dėmesys skiriamas stebėsenos rodikliams bei stebėsenos ir vertinimo sistemų veikimui. Šioje ataskaitoje išankstinio vertinimo rezultatai yra pateikiami pagal Reglamente nustatytus reikalavimus VP I tipo veiksmų programoms ir Techninėje specifikacijoje pateiktus vertinimo klausimus. Taip pat yra suformuluotos rekomendacijos ir pasiūlymai dėl veiksmų programos, jos administravimo sistemos bei institucijų ir pareiškėjų administracinių gebėjimų.

1 lentelė. Išankstinio vertinimo ataskaitos žemėlapis

|  |  |  |
| --- | --- | --- |
| Ataskaitos skyrius | Reglamento Nr. 223/2014 reikalavimai | Vertinimo klausimas |
| 1. VEIKSMŲ RPOGRAMOS INTERVENCIJŲ LOGIKOS ĮVERTINIMAS | 1. indėlis siekiant Sąjungos tikslo iki 2020 m. žmonių, kurie gyvena skurde arba kuriems gresia skurdas ir socialinė atskirtis, skaičių sumažinti bent 20 mln., atsižvelgiant į materialinio nepritekliaus problemą, kurią pasirinkta spręsti, ir nacionalines aplinkybes, susijusias su skurdu, socialine atskirtimi ir materialiniu nepritekliumi; 2. siūlomos veiksmų programos vidaus nuoseklumas ir jos ryšys su kitomis susijusiomis finansinėmis priemonėmis; | 1. Ar veiksmų programos projekte aprašyta padėtis dėl labiausiai skurstančių asmenų yra pagrįsta, aiški ir tinkama? Kaip veiksmų programa prisidės prie konkretaus strategijos „Europa 2020“ tikslo – žmonių, kuriems gresia skurdas ir socialinė atskirtis, skaičiaus sumažinimo – pasiekimo?  2. Ar veiksmų programos projekto loginis pagrindas yra aiškus ir nuoseklus? Ar veiksmų programos projekte nustatytos materialinio nepritekliaus rūšys yra tinkamos?  3. Ar pasirinkta ta tikslinė grupė, kuri atitinka Fondo finansavimo reikalavimus? Ar parinktos pagalbos priemonės (maistas ir / ar būtinojo vartojimo prekės ir / ar papildančios priemonės) yra tinkamiausios konkrečiai tikslinei grupei (t. y., skurstantiems vaikams benamiams, skurstantiems suaugusiems ir pan.)? Ar aišku, kokie vidiniai ir išoriniai veiksniai ir kaip lems planuojamos pagalbos efektyvumą ir rezultatų pasiekimą? |
| 2. STEBĖSENOS RODIKLIŲ TINKAMUMAS IR REALISTIŠKUMAS | 1. paskirtų biudžeto išteklių derėjimas su veiksmų programos tikslais; 2. nustatytų produkto rodiklių indėlis siekiant rezultatų, taigi ir Fondo tikslų; | 4. Ar numatyti finansiniai ištekliai yra pakankami veiksmų programos tikslams pasiekti? Ar pasirinktos pačios efektyviausios paramos skirstymo formos?  5. Ar veiksmų programos projekte aiškiai apibrėžti rodikliai stebėsenai ir vertinimui? Ar siekiami tikslai yra realistiški, atsižvelgiant į numatomas intervencijas ir suplanuotą finansavimą? |
| 3. VEIKSMŲ PROGRAMOS ĮGYVENDINIMO SISTEMA | 1. veiksmų programos stebėsenos ir duomenų, reikalingų vertinimui, rinkimo tvarkos tinkamumas; | 6. Ar veiksmų programos įgyvendinimo sistema ir procedūros yra tinkamos, siekiant užtikrinti rezultatyvų veiksmų programos įgyvendinimą? Ar pakankami žmogiškieji ištekliai ir institucijų bei paramos gavėjų administraciniai gebėjimai (ypač atsižvelgiant į tikslinę grupę)? Ar adekvatus planuojamas techninės paramos panaudojimas?  7. Kokia yra administracinė našta pareiškėjams, teikiant paraišką paramai gauti? Kokiais būdais administracinė našta pareiškėjams ir paramos gavėjams gali būti sumažinta ateityje (jeigu būtina)? |
| 4. PARTNERYSTĖS PRINCIPO ĮGYVENDINIMAS | 1. visų suinteresuotųjų šalių dalyvavimas; | 8. Ar buvo užtikrintas partnerystės principo taikymas rengiant veiksmų programos projektą? Ar socialinių-ekonominių partnerių įtraukimas į veiksmų programos projekto rengimo procesą pakankamas? |
| PASIŪLYMAI DĖL VEIKSMŲ PROGRAMOS TOBULINIMO |  | 9. Kaip turi būti tobulinamas veiksmų programos projekto turinys ir kokių papildomų priemonių reikia imtis, atsižvelgiant į išankstinio vertinimo metu nustatytus veiksmų programos projekto trūkumus?  10. Kaip reikėtų tobulinti 2014–2020 m. veiksmų programos administravimo sistemą? (Siūlymai pateikiami dėl institucinės sandaros, administravimo principų ir procedūrų.)  11. Kaip reikėtų stiprinti institucijų ir paramos gavėjų administracinius gebėjimus? (Siūlymai pateikiami atsižvelgiant į esamą situaciją.) |

# VEIKSMŲ PROGRAMOS INTERVENCIJŲ LOGIKOS ĮVERTINIMAS

1. Ar veiksmų programos projekte aprašyta padėtis dėl labiausiai skurstančių asmenų yra pagrįsta, aiški ir tinkama? Kaip veiksmų programa prisidės prie konkretaus strategijos „Europa 2020“ tikslo – žmonių, kuriems gresia skurdas ir socialinė atskirtis, skaičiaus sumažinimo – pasiekimo?

Europos pažangaus, tvaraus ir integracinio augimo strategijoje „Europa 2020“ visos ES mastu buvo nustatytas ambicingas tikslas – iki 2020 m. bent 20 mln. sumažinti skurde gyvenančių ir socialiai atskirtų žmonių arba tokią riziką patiriančių žmonių, skaičių[[5]](#footnote-6). Šiam tikslui yra tiesiogiai skirta viena iš „Europa 2020“ pavyzdinių iniciatyvų „Europos kovos su skurdu ir socialine atskirtimi planas“[[6]](#footnote-7), taip pat buvo sukurta Europos kovos su skurdu ir socialine atskirtimi platforma, kurios pagrindinis uždavinys yra skatinti ieškoti naujų veiklos būdų ir padėti vyriausybėms ir kitoms suinteresuotosioms pusėms kurti veiksmingesnius ir naujoviškesnius kovos su skurdu metodus. Siekiant užtikrinti, kad skurdo mažinimo tikslui būtų skiriamas deramas dėmesys valstybėse narėse, buvo nustatytas sanglaudos politikos 2014–2020 m. įgyvendinimo laikotarpio reikalavimas skurdo ir socialinės atskirties mažinimui skirti ne mažiau kaip 20 proc. Europos socialinio fondo paramos[[7]](#footnote-8).

Nacionaliniu lygmeniu valstybės narės įsipareigojo siekti „Europa 2020“ tikslų nacionalinėse reformų programose. Lietuvos Nacionalinėje reformų darbotvarkėje nustatyta, kad Lietuva iki 2020 m. sieks skurdą ir socialinę atskirtį arba jų riziką patiriančių asmenų skaičių sumažinti 170 tūkstančių, kas sudaro apie 15 proc. Lietuvos gyventojų, kuriems gresia skurdas ir socialinė atskirtis. Remiantis *Eurostat* duomenimis, 2012 m. 32,5 proc. Lietuvos gyventojų gyveno skurdo arba socialinės atskirties rizikoje. Šis strategijos „Europa 2020“ tikslo įgyvendinimo pažangai stebėti naudojamas rodiklis yra sudėtinis[[8]](#footnote-9), tad siekiant įvertinti, koks galėtų būti Fondo remiamų veiklų indėlis įgyvendinant strateginį tikslą, turi būti atsižvelgta į atskiras tokio kompleksinio analizės objekto kaip skurdas dimensijas.

Lietuvoje žemiau skurdo rizikos ribos 2012 m. iš viso gyveno 18,6 proc. žmonių. Didžiausias skurdo rizikos lygis[[9]](#footnote-10) pagal gyvenamąją vietą buvo pastebimas kaimuose, taip pat dažniau skursta bedarbių namų ūkiai (54,4 proc.), vaikus auginantys vieniši asmenys (39,2 proc.), 50–64 m. amžiaus asmenys (38,1), egzistuoja vaikų skurdo problema (20,8 proc.). Toliau pateikiamoje lentelėje apibendrinami pagrindiniai statistiniai duomenys apie skurdo rizikos lygį Lietuvoje.

2 lentelė. Skurdo rizikos lygis 2011–2012 metais (proc.).

|  |  |  |  |  |  |
| --- | --- | --- | --- | --- | --- |
| **Pagal gyvenamąją vietą** | **2011** | **2012** | **Pagal užimtumo statusą** | **2011** | **2012** |
| Miesto gyventojai: | 14,7 | 13,7 | Dirbantieji | 10,2 | 7,6 |
| Didieji miestai: | 14,1 | 11,3 | Bedarbiai | 53,9 | 54,4 |
| Kiti miestai | 17.9 | 17,3 | Pensininkai | 13,1 | 20,8 |
| Kaimas | 28,4 | 28,5 | Neaktyvūs gyventojai | 28,3 | 24,5 |
| **Pagal amžių** | **2011** | **2012** | **Pagal namų ūkio tipą** | **2011** | **2012** |
| Vaikai (0–17metų) | 28,7 | 20,8 | vienas gyvenantis asmuo | 25,1 | 31,6 |
| 18–24 (darbingo amžiaus jaunimas) | 24,8 | 20,2 | du suaugę, jaunesni nei 65 metų asmenys be  vaikų | 17,1 | 16,3 |
| 25–49 (darbingo amžiaus) | 30,1 | 17,9 | du suaugę asmenys, bent vienas 65 metų ar vyresnis, be vaikų | 6,6 | 7,6 |
| 50–64 (darbingo amžiaus) | 38,1 |  | trys ir daugiau suaugusių asmenų be vaikų | 10,5 | 12,5 |
| virš 65 metų | 10,1 | 18,7 | vienas suaugęs asmuo su vienu ar daugiau vaikų | 44,0 | 39,2 |
| du suaugę asmenys su vienu vaiku | 15,5 | 12,3 |
| du suaugę asmenys su dviem ar daugiau vaikų | 24,2 | 18,5 |
| trys ar daugiau suaugusių asmenų su vaikais | 14,3 | 15,2 |

Šaltinis: sudaryta autorių, remiantis Lietuvos statistikos departamento duomenimis.

Didelio materialinio nepritekliaus sąlygomis Lietuvoje 2012 m. gyveno 19,8 proc. gyventojų[[10]](#footnote-11), o 23 proc. žmonių negalėjo sau leisti bent kas antrą dieną valgyti mėsos, žuvies ar analogiško vegetariško maisto. Tai, kad labai mažo darbo intensyvumo namų ūkiuose gyvena, bet didelio materialinio nepritekliaus ir skurdo rizikos nepatiria tik 1,7 proc. gyventojų, o 12,4 proc. patiria skurdo riziką, tačiau negyvena labai mažo darbo intensyvumo ūkiuose ir didelio materialinio nepritekliaus sąlygomis[[11]](#footnote-12), rodo, kad skurdo ir socialinės atskirties problema visų pirma yra susijusi su nepakankamomis pajamomis ir mažu užimtumo lygiu, dėl kurių blogėja ir gyvenimo sąlygos.

Pagrindinės Nacionalinėje reformų darbotvarkėje nustatytos skurdo ir socialinės atskirties mažinimo kryptys – sėkminga skurdo ir socialinės atskirties prevencija, užimtumo skatinimas, socialinės apsaugos ir sveikatos santykių teisumą skatinanti sveikatos apsaugos politika, kultūros paslaugų prieinamumas[[12]](#footnote-13). 2013 m. pabaigoje taip pat buvo patvirtintas Socialinės įtraukties didinimo 2014–2020 m. veiksmų planas, nustatantis, kaip bus įgyvendinamos nacionalinių (Nacionalinės reformų darbotvarkės, Nacionalinės pažangos programos, Vyriausybės programos) ir ES strateginių dokumentų nuostatos skurdo mažinimo ir socialinės įtraukties didinimo srityje. Šiame veiksmų plane yra išskiriami keturi pagrindiniai tikslai:

1. siekti vaiko ir šeimos gerovės, stiprinti ir saugoti visuomenės sveikatą;
2. didinti labiausiai nuo darbo rinkos nutolusių asmenų paskatas ir galimybes dalyvauti įgyvendinant aktyvios įtraukties priemones;
3. užtikrinti gyventojų pajamų apsaugos sistemos finansinį stabilumą;
4. gerinti gyvenamosios aplinkos kokybę ir didinti viešųjų paslaugų prieinamumą.

ES ir nacionalinių strateginių tikslų ir intervencijų kontekste Europos pagalbos labiausiai skurstantiems asmenims fondas remia pagalbą, kuri turėtų padėti asmenims išsivaduoti iš itin didelio skurdo, patenkinant esminius poreikius ir sudarant prielaidas jiems lengviau įsitraukti į užimtumo ir socialinės įtraukties skatinimo veiklas. Tad vertinamame Fondo veiksmų programos 2014–2020 m. projekte suplanuotos veiklos (parama maisto produktais ir higienos prekėmis) yra tik viena iš daugelio priemonių, nukreiptų į skurdo mažinimą. Atsižvelgiant į tai, kad dažniausiai skurdo riziką patiria nedirbančių asmenų namų ūkiai, taip pat vieniši vaikus auginantys asmenys ir kaimo gyventojai, didžiausią potencialą, siekiant strateginių skurdo mažinimo tikslų, turi užimtumo ir socialinės įtraukties skatinimo bei viešųjų paslaugų prieinamumo didinimo veiklos, taip pat efektyvi piniginės socialinės paramos sistema. Šios sritys atitinka ir Europos Komisijos parengtų ES Tarybos rekomendacijų Lietuvai projekte nustatytus iššūkius[[13]](#footnote-14). Fondo teikiama nefinansinė parama gali tik netiesiogiai paveikti sunkaus materialinio nepritekliaus rodiklį, sumažindama namų ūkių, negalinčių sau leisti bent kas antrą dieną valgyti mėsos, žuvies ar analogiško vegetariško maisto, skaičių arba leisdama žmonėms dėl gautos nefinansinės paramos sutaupytas lėšas panaudoti kitoms reikmėms.

|  |
| --- |
| Atsižvelgta |
| **1 rekomendacija.** Aprašant esamą situaciją, VP tekste svarbu pabrėžti, kad didžiausią poveikį, siekiant strateginio „Europa 2020“ tikslo sumažinti skurde ar socialinėje atskirtyje gyvenančių arba tokią riziką patiriančių žmonių skaičių, turės iš kitų šaltinių (ES ir nacionalinių) finansuojamos užimtumo ir socialinės įtraukties skatinimo bei viešųjų paslaugų prieinamumo didinimo veiklos, taip pat efektyvi piniginės socialinės paramos sistema. Fondo teikiama nefinansinė parama gali tik netiesiogiai palengvinti didelį materialinį nepriteklių patiriančių asmenų gyvenimo sąlygas, sumažindama jų išlaidas maisto produktams ir / ar būtinojo vartojimo prekėms arba pagerindama vartojamų produktų maistinę vertę. |

1. Ar veiksmų programos projekto loginis pagrindas yra aiškus ir nuoseklus? Ar veiksmų programos projekte nustatytos materialinio nepritekliaus rūšys yra tinkamos?

Europos pagalbos labiausiai skurstantiems asmenims fondas pagal I tipo veiksmų programas remia maisto produktų ir materialinės pagalbos (pagrindinio vartojimo prekių) teikimą labiausiai skurstantiems asmenims ir šią veiklą papildančias priemones (pvz., konsultacijas subalansuotos mitybos ar biudžeto sudarymo klausimais), taip pat gali remti veiklą, susijusią su dovanotų maisto produktų surinkimu, transportu, sandėliavimu ir skirstymu. Atsižvelgiant į tai, kad didžioji dalis žemiau skurdo rizikos ribos gyvenančių asmenų susiduria ir su didelio materialinio nepritekliaus problema, Fondo veiksmų programos projekte numatytos finansuoti veiklos – parama maisto produktais ir pagrindinio vartojimo prekėmis (higienos priemonėmis) – atitinka situacijos analizėje nustatytas problemas ir iš dalies prisideda prie pagrindinio strateginio tikslo – sumažinti skurdą ir socialinę atskirtį.

2006–2013 m. Lietuvoje vykdytos Maisto iš intervencinių atsargų tiekimo labiausiai nepasiturintiems asmenims programos įgyvendinimo duomenys rodo, kad skurstančių asmenų skaičius Lietuvoje, nors ir lėtai mažėdamas, išlieka didelis. 2013 m. asmenų, gavusių paramą maisto produktais, skaičius svyravo nuo 326 tūkst. metų pradžioje iki 390 tūkst. metų pabaigoje, ir nors tai yra mažesni skaičiai nei ankstesniais metais, jie yra daugiau nei trečdaliu didesni nei 2007–2008 m. laikotarpiu prieš prasidedant ekonominiam sunkmečiui (žr. 3 lentelę).

3 lentelė. Labiausiai skurstančių asmenų skaičiaus kitimas 2006–2013 m.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Mėnuo** | **Metai** | | | | | | | |
| **2006** | **2007** | **2008** | **2009** | **2010** | **2011** | **2012** | **2013** |
| **Sausis** |  |  |  |  |  |  |  |  |
| **Vasaris** | 94 616 |  |  | 247 021 |  |  |  |  |
| **Kovas** | 180 449 | 236 013 | 207 714 | 294 233 | 434834 |  | 357 095 | 326 188 |
| **Balandis** | 215 313 |  |  |  |  | 439 987 |  |  |
| **Gegužė** | 215 415 | 256 408 | 228 599 | 359 404 | 485522 | 467 269 | 412 951 | 368 872 |
| **Birželis** | 241 765 |  |  |  |  |  |  |  |
| **Liepa** | 241 492 | 260 643 | 234 333 | 387 447 | 504011 | 482 225 |  | 377 819 |
| **Rugpjūtis** | 245 035 |  |  |  |  |  | 428 992 |  |
| **Rugsėjis** | 247 082 | 260 236 | 238 726 | 417 894 | 520617 | 494 550 |  | 384 520 |
| **Spalis** |  |  |  |  |  |  | 438 990 |  |
| **Lapkritis** |  | 261 802 | 246 079 | 455 139 | 538491 | 505 544 |  | 390 005 |
| **Gruodis** |  |  |  |  |  |  | 444 743 |  |

*Šaltinis*: VĮ Lietuvos žemės ūkio ir maisto produktų rinkos reguliavimo agentūra, <http://www.litfood.lt/Lists/Publications/AllItems.aspx?RootFolder=http%3a%2f%2fwww%2elitfood%2elt%2fLists%2fPublications%2fPagalba%20maisto%20produktais%2fStatistika&FolderCTID=0x012000EF8B28BBC9FD604F9F45357A684ABF67>.

Taigi Maisto iš intervencinių atsargų tiekimo labiausiai nepasiturintiems asmenims programą pakeisiančios Europos pagalbos labiausiais skurstantiems asmenims fondo remiamos priemonės ne tik išlieka aktualios, bet dėl platesnio remiamų veiklų sąrašo turi potencialą palengvinti itin didelį skurdą patiriančių asmenų padėtį, sudarydamos prielaidas tokiems asmenims įsitraukti į socialinės įtraukties ir užimtumo skatinimo veiklas. Ankstesniais laikotarpiais parama pagrindinio vartojimo prekėmis nebuvo teikiama, tačiau interviu su suinteresuotosiomis pusėmis rodo, kad tokios pagalbos poreikis egzistuoja[[14]](#footnote-15), nors pripažįstama, kad prioritetas turi būti teikiamas paramai maisto produktais[[15]](#footnote-16). Visgi teikiant paramą higienos priemonėmis (šiai veiklai numatyta apie 30 proc. visų lėšų), turi būti įvertintos papildomos tokios veiklos vykdymo ir administravimo sąnaudos, teksiančios projekto vykdytojui ir partnerių organizacijoms. Tam, kad būtų laikomasi sanitarijos taisyklių ir išvengta kryžminės taršos, tokios pagrindinio vartojimo prekės kaip higienos priemonės turėtų būti transportuojamos ir sandėliuojamos atskirai nuo maisto produktų, todėl išaugtų Fondo paramos administravimo sąnaudos. Be to, veiksmų programos projekte planuojama, kad parama higienos priemonėmis bus teikiama nepriklausomai nuo individualių gyventojų poreikių, tačiau trūksta informacijos apie tikslinę grupę, konkrečias prekes (jų rūšis) ir pagrindimo, kad taip teikiama parama bus naudojama pagal paskirtį.

|  |
| --- |
| Atsižvelgta |
| **2 rekomendacija.** Veiksmų programos projektą papildyti informaciją apie Fondo lėšomis planuojamą teikti paramą pagrindinio vartojimo prekėmis (higienos priemonėmis) ir tinkamai pagrįsti pasirinktą paramos paskirstymo mechanizmą, kuris nėra skirtas paramos gavėjų individualiems poreikiams tenkinti. |

VP projekte nurodoma, kad papildomas veiklas (pvz., įvairias konsultacijas) partnerės organizacijos įgyvendins ne Fondo lėšomis, tačiau papildomų veiklų vykdymas partnerėms organizacijoms nėra privalomas. Tad konsultacijos ir kitokia pagalba paramos gavėjams, kuri galėtų prisidėti sprendžiant skurdą sukeliančias priežastis ir įtraukiant tikslinės grupės atstovus į iš kitų šaltinių finansuojamos užimtumo ir socialinės įtraukties skatinimo veiksmus, priklausys nuo partnerių organizacijų iniciatyvos ir pajėgumų (žmogiškųjų ir finansinių) vykdyti tokią veiklą. Šiuo metu ne visos organizacijos, dalyvaujančios teikiant paramą maisto produktais, paramos gavėjams planuoja teikti ir konsultacijas bei kitokią pagalbą[[16]](#footnote-17), taigi Fondo remiamų veiklų indėlis siekiant pagrindinio strateginio tikslo gali būti mažesnis. Kita vertus, sprendimas Fondo lėšas skirti paramai maisto produktais ir higienos priemonėmis grindžiamas tuo, kad įvairios konsultacijos ir kitos įtraukties skatinimo veiklos galės būti finansuojamos kitų nacionalinių ir ES programų bei projektų lėšomis.

|  |
| --- |
| Atsižvelgta |
| **3 rekomendacija.** Veiksmų programos projekte nurodyti, kaip bus užtikrinamas Fondo tikslinės grupės atstovams skirtų papildomų veiklų (pvz., konsultacijų, kitokios pagalbos) organizavimas ir tinkamai pagrįsti sprendimą nefinansuoti tokių papildomų veiklų Fondo veiksmų programos lėšomis. |

Apibendrinant atliktą analizę, galima daryti išvadą, kad VP projekte aprašytos materialinio nepritekliaus rūšys iš esmės atitinka esamą situaciją ir Fondo remiamų intervencijų sritis. Tačiau, atsižvelgiant į planuojamą taikyti unifikuotų paramos paketų teikimo modelį, turi būti pateikta papildoma informacija ir pagrindimas materialinei pagalbai higienos reikmenimis teikti, nes neindividualizuota parama pagrindinio vartojimo prekėmis didina netikslingo jos panaudojimo riziką. Veiksmų programos projekte yra nustatyta, kad, teikiant paramą maisto produktais ir pagrindinio vartojimo prekėmis labiausiai skurstantiems asmenims iš Fondo lėšų, bus siekiama palengvinti didelį materialinį nepriteklių patiriančių žmonių situaciją, taip prisidedant prie strateginio tikslo mažinti skurdą ir socialinę atskirtį. Tačiau turėtų būti išsamiau paaiškintos Fondo remiamų veiklų ir iš kitų šaltinių finansuojamų intervencijų, nukreiptų į skurdo ir socialinės atskirties mažinimą, sąsajos.

1. Ar pasirinkta ta tikslinė grupė, kuri atitinka Fondo finansavimo reikalavimus? Ar parinktos pagalbos priemonės yra tinkamiausios konkrečiai tikslinei grupei? Ar aišku, kokie vidiniai ir išoriniai veiksniai ir kaip lems planuojamos pagalbos efektyvumą ir rezultatų pasiekimą?

Tikslinių grupių, kurioms bus taikomos pagalbos priemonės, nustatymą Fondo reglamentas palieka valstybės narės kompetencijai: VP projekte turi būti aprašytas mechanizmas, kaip bus nustatomi objektyvūs tinkamumo pagalbai gauti kriterijai kartu nurodant ir materialinio nepritekliaus rūšį.

Labiausiai skurstantys asmenys – fiziniai asmenys, atskiri asmenys, šeimos, namų ūkiai ar tokių asmenų grupės, kurie pagal nacionalinių kompetentingų institucijų nustatytus (konsultuojantis su atitinkamais suinteresuotaisiais subjektais ir vengiant interesų konfliktų) arba organizacijų partnerių apibrėžtus ir nacionalinių kompetentingų institucijų patvirtintus objektyvius kriterijus įvardijami ar pripažįstami remtinais, ir šie kriterijai gali apimti elementus, kurie leidžia nukreipti pagalbą labiausiai skurstantiems asmenims tam tikrose geografinėse vietovėse.

Vadovaujantis Fondo bendrai finansuojamų projektų laikinąja tvarka[[17]](#footnote-18), visus reikalavimus projektams, taip pat ir tikslinę grupę nustato LR socialinės apsaugos ir darbo ministerija (vadovaujanti institucija), kuri rengia projektų finansavimo sąlygų aprašus. Veiksmų programos projekte yra aprašyti veiksmai (pvz., konsultacijos ir apskritojo stalo diskusijos su suinteresuotosiomis pusėmis), kurių turi imtis vadovaujanti institucija, nustatydama atrankos kriterijus ir įtraukdama juos į nacionalinius teisės aktus. 2014–2020 m. Fondo projektams, finansuojamiems pagal laikinąją tvarką, finansavimo sąlygų aprašuose nustatyta paramos maisto produktais tikslinė grupės yra asmenys, kurių vidutinės mėnesio pajamos neviršija valstybės remiamų pajamų 1,5 dydžio (t. y. 525 Lt) per mėnesį. Taip pat savivaldybėms paliekama teisė skirti paramą ir kitais atvejai, kai atsiradus papildomų išlaidų (asmens neįgalumo ar sunkios ligos, nelaimės atvejais), šeimos pajamos vienam jos nariui yra didesnės nei 1,5 VRP dydžio, bet neviršija 2 VRP dydžių per mėnesį. Šis Fondo teikiamos paramos gavėjų atrankos kriterijus nustato griežtesnius nei skurdo rizikos riba, kuri vienam gyvenančiam asmeniui 2012 m. sudarė 749 Lt, reikalavimus, tad galima teigti jog Fondo parama yra tinkamai nukreipta į itin didelį nepriteklių patiriančius asmenis. Tokius pačius tikslinės grupės nustatymo kriterijus planuojama taikyti ir teikiant Fondo remiamą pagalbą pagrindinio vartojimo prekėmis. Nors šis atrankos kriterijus nėra tiesiogiai susijęs su statistiniu materialinio nepritekliaus rodikliu, apimančiu patiriamus ekonominius sunkumus ir naudojimąsi ilgalaikio naudojimo daiktais, jis yra objektyvus ir nediskriminuojantis atskirų gyventojų grupių. Savo ruožtu savivaldybėms palikta galimybė pačioms atrinkti asmenis, kuriems būtų taikoma išimtis ir parama būtų teikiama net ir viršijant nustatytą 1,5 VRP dydžio ribą, padidina VP veiklų įgyvendinimo lankstumą.

Atsižvelgiant į tai, kad, nustatant tikslinę paramos gavėjų grupę ir tinkamiausias pagalbos priemones, buvo atlikta suinteresuotųjų pusių (visų savivaldybių ir nevyriausybinių organizacijų, dirbančių skurdo mažinimo srityje) apklausa, galima tvirtinti, kad tiek tikslinė grupė, tiek pasirinktos pagalbos priemonės atitinka situacijos analizės identifikuotus poreikius ir Fondo reglamento reikalavimus. Siekiant sumažinti skurdą ir socialinę atskirtį arba jų riziką patiriančių žmonių skaičių, nacionalinio biudžeto lėšomis yra finansuojamos tokios priemonės kaip socialinės pašalpos, būsto šildymo, geriamojo ir karšto vandens išlaidų kompensacijos, mokinių nemokamas maitinimas, parama mokinio reikmenims įsigyti, išmokos vaikams. Fondo remiama pagalba maisto produktais ir pagrindinio vartojimo prekėmis papildys šias priemones, skirtas gyventojams, susidūrusiems su skurdo ar socialinės atskirties rizika. Tačiau siekiant tvarių rezultatų, šalia finansinės ir nefinansinės paramos tikslinės grupės atstovams turi būti įgyvendinamos intervencijos, nukreiptos į skurdo ir socialinės atskirties priežasčių pašalinimą. Reikšmingos investicijos šioje srityje numatomos pagal Lietuvos 2014–2020 m. ES fondų investicijų veiksmų programos 8 prioritetą „Socialinės įtraukties didinimas ir kova su skurdu“, jungiantį Europos socialinio fondo (ESF) ir Europos regioninės plėtros fondo (ERPF) finansavimą, taip pat 7 prioritetą „Kokybiško užimtumo ir dalyvavimo darbo rinkoje skatinimas“[[18]](#footnote-19).

Europos pagalbos labiausiai skurstantiems asmenims fondo veiksmų programos įgyvendinimo efektyvumui ir rezultatų pasiekimui didžiausią poveikį gali turėti Fondo administravimo sistemos ir projektų vykdytojų bei partnerių organizacijų pajėgumai tinkamai planuoti ir įgyvendinti veiklas. Interviu su suinteresuotosiomis pusėmis programa atskleidė, kad labai svarbu yra užtikrinti laiku atliekamą ir tęstinį Fondo remiamų veiklų įgyvendinimą: tik tinkamai suplanuoti ir pradėti vykdyti projektai gali užtikrinti, kad Fondo parama laiku pasieks labiausiai skurstančius asmenis, o reguliarus paramos paketų dalinimo grafikas leis partnerėms organizacijoms planuoti savo veiklą ir informuoti paramos gavėjus apie kitą planuojamą paramos dalinimą[[19]](#footnote-20). Kita vertus, Fondo veiksmų programos įgyvendinimui ir nustatytiems rodikliams įtakos gali turėti ir tokie išorės veiksniai kaip kitų nacionalinių ir ES remiamų programų įgyvendinimas, socialinės piniginės paramos sistemos reformos, ekonomikos ciklas. Tačiau šiuo metu nustatytos tikslinės grupės ir Fondo lėšomis finansuojamų paramos paketus sudarančių produktų ir prekių nustatymo procedūros užtikrina Fondo veiksmų programos įgyvendinimo lankstumą ir galimybes prisitaikyti prie situacijos pokyčių.

## STEBĖSENOS RODIKLIŲ TINKAMUMAS IR REALISTIŠKUMAS

1. Ar numatyti finansiniai ištekliai yra pakankami veiksmų programos tikslams pasiekti? Ar pasirinktos pačios efektyviausios paramos skirstymo formos?

Fondo veiksmų programai įgyvendinti numatyta virš 90 mln. eurų, iš kurių apie 62 proc. planuojama skirti maisto produktams, o 33 proc. – būtinojo vartojimo prekėms įsigyti. Suplanuotas VP finansavimas yra daugiau ar mažiau tolygiai paskirstytas per visą įgyvendinimo laikotarpį nuo 2014 iki 2020 m., palaipsniui didinant vieneriems metams numatytas sumas. Atsižvelgiant į tai, kad vienintelis VP projekte minimas kiekybinis rodiklis yra iki 300 tūkst. per vieną dalinimą paramą gavusių asmenų, galima daryti prielaidą, kad per metus vienam asmeniui paremti maisto produktais ir būtinojo vartojimo prekėmis planuojama skirti nuo 40 iki 45 eurų. Tad galima daryti išvadą, kad priklausomai nuo planuojamo paramos dalinimų skaičiaus, VP numatytas finansavimas yra pakankamas programos tikslui – palengvinti didelį materialinį nepriteklių patiriančių asmenų situaciją, teikiant paramą maisto produktais ir būtinojo vartojimo prekėmis – pasiekti.

Nors VP projekte nėra numatyta, kokios paramos formos bus taikomos skirstant Fondo paramą, interviu ir projekto finansavimo sąlygų aprašų analizė atskleidė, kad VP veikloms vykdyti bus taikomas faktiškai patirtų ir apmokėtų tinkamų finansuoti išlaidų kompensavimas ir fiksuoto dydžio sumos, kai finansavimas apskaičiuojamas kaip procentinė vienos ar kelių nurodytų sąnaudų kategorijų dalis[[20]](#footnote-21). Pastarąją paramos formą planuojama taikyti projekto vykdytojo ir partnerių organizacijų patirtoms administravimo išlaidoms apmokėti: atlikti interviu atskleidė, kad partnerių organizacijoms yra labai svarbu užtikrinti veiklų administravimo sąnaudų finansavimą, numatant ir avansinio mokėjimo galimybę[[21]](#footnote-22). Fiksuoto dydžio sumų taikymas projekto vykdytojo ir partnerių patiriamoms veiklų vykdymo ir administravimo sąnaudoms padengti yra efektyvi paramos forma, nes taip sumažinama projektus įgyvendinančioms organizacijoms tenkanti administracinė našta.

|  |
| --- |
| Atsižvelgta |
| **4 rekomendacija.** VP projekte nurodyti, kad, vykdant Fondo remiamas veiklas, projektų vykdytojo ir partnerių organizacijų patiriamoms veiklų vykdymo ir administravimo sąnaudoms kompensuoti bus taikomos fiksuoto dydžio sumos, kai finansavimas apskaičiuojamas kaip procentinė vienos ar kelių nurodytų sąnaudų kategorijų dalis. Taip būtų užtikrinta mažesnė administracinė našta Fondo veiklas įgyvendinančioms organizacijoms. |

Atsižvelgiant į tai, kad, vykdant VP lėšomis remiamas veiklas, produktus ir prekes viešųjų pirkimų būdu centralizuotai įsigis viešojo sektoriaus organizacija, faktiškai patirtų ir apmokėtų finansuoti tinkamų išlaidų kompensavimas yra tinkama ir efektyvi paramos paskirstymo forma, atitinkanti intervencijų pobūdį ir nesukurianti papildomos administracinės naštos VP administruojančioms institucijoms.

1. Ar veiksmų programos projekte aiškiai apibrėžti rodikliai stebėsenai ir vertinimui? Ar siekiami tikslai yra realistiški, atsižvelgiant į numatomas intervencijas ir suplanuotą finansavimą?

Kol nėra patvirtintas Europos Komisijos deleguotasis teisės aktas, kuriame turėtų būti apibrėžtos Fondo veiksmų programų įgyvendinimo ataskaitų rengimo ir teikimo nuostatos, tarp jų ir visoms šalims privalomi taikyti bendrieji stebėsenos rodikliai, veiksmų programos projekte yra nustatytas tik vienas stebėsenos rodiklis – asmenų, gavusių Fondo finansuojamų projektų teikiamą paramą maisto produktais ir pagrindinio vartojimo prekėmis, skaičius. Tačiau VP projekte nėra detalizuojama, kaip šis rodiklis bus skaičiuojamas – individualūs paramą gavę asmenys ar bendra kiekybinė paramos gavėjų išraiška – taip pat ir tai, kaip dažnai bus renkami duomenys. Nors yra suplanuota, kad per vieną dalinimą Fondo finansuojami paramos paketai pasieks iki 300 tūkst. žmonių, išlieka neaišku, kiek tokių dalinimų yra planuojama per metus bei per visą VP įgyvendinimo laikotarpį. Atsižvelgiant į finansavimo pasiskirstymą tarp skirtingų Fondo remiamų veiklų bei į tai, kad 2014 m. parama pagrindinio vartojimo prekėmis nebuvo teikiama, turi būti naudojami atskiri rodikliai šių veiklų įgyvendinimo pažangai ir rezultatams stebėti.

|  |
| --- |
| Atsižvelgta |
| **5 rekomendacija.** Kol nėra nustatyti bendrieji stebėsenos rodikliai, VP projekte siūloma naudoti atskirus stebėsenos rodiklius paramą maisto produktais ir būtinojo vartojimo prekėmis gavusiems asmenims matuoti. Nustatant siektinas reikšmes, svarbu nurodyti planuojamą paramos dalinimų skaičių ir atsižvelgti į finansavimo pasiskirstymą tarp Fondo remiamų veiklų. |

Maisto iš intervencinių atsargų tiekimo labiausiai nepasiturintiems asmenims programos įgyvendinimo 2012 m. ir 2013 m. duomenys rodo, kad siekiamas rezultatas – iki 300 tūkst. per vieną dalinimą paramą gavusių asmenų – gali būti pasiektas ar net viršijamas. Tačiau finansavimo pakankamumas numatytiems rezultatams pasiekti priklausys tiek nuo dalinimų skaičiaus, tiek nuo per vieną dalinimą paskirstomo maisto produktų ir būtinojo vartojimo prekių kiekio.

VĮ Lietuvos žemės ūkio ir maisto produktų rinkos reguliavimo agentūros (toliau – Agentūra) turima patirtis, įgyvendinant Maisto iš intervencinių atsargų tiekimo labiausiai nepasiturintiems asmenims programą, rodo, kad Fondo remiamai pagalbai maisto produktais suplanuotas finansavimas yra pakankamas ir numatytas pasiekti rodiklis yra realistiškas, jei per metus būtų organizuojama apie penkis maisto paketų dalinimus. Nors produkto rodikliai šiuo metu nėra apibrėžti, Agentūra, įgyvendindama pagalbos maisto produktais projektus, renka tikslius duomenis apie partnerių organizacijoms pristatytus ir paskirstytus maisto produktų kiekius. VP projekte planuojamos veiklos ir Fondo lėšomis sukurti produktai (įsigyti ir paskirstyti maisto produktai bei būtinojo vartojimo prekės) tiesiogiai prisidės prie VP rezultato – pagalbą gaunančių labiausiai skurstančių asmenų siektinos reikšmės bei Fondo tikslo skatinti socialinę sanglaudą ir socialinę įtrauktį, teikiant nefinansinę pagalba labiausiai skurstantiems asmenis ir tokiu būdu papildant ES struktūrinių fondų investicijas.

## VEIKSMŲ PROGRAMOS ĮGYVENDINIMO SISTEMA

1. Ar veiksmų programos įgyvendinimo sistema ir procedūros yra tinkamos, siekiant užtikrinti rezultatyvų veiksmų programos įgyvendinimą? Ar pakankami žmogiškieji ištekliai ir institucijų bei paramos gavėjų administraciniai gebėjimai (ypač atsižvelgiant į tikslinę grupę)? Ar adekvatus planuojamas techninės paramos panaudojimas?

Pagrindinės institucijos, atsakingos už 2014–2020 m. iš Europos pagalbos labiausiai skurstantiems asmenims fondo skiriamą paramą, yra LR socialinės apsaugos ir darbo ministerija (vadovaujanti ir audito institucija) ir Europos socialinio fondo agentūra (tarpinė ir tvirtinančioji institucija). Abi šios institucijos turi patirties planuojant ir administruojant ES lėšomis finansuojamas intervencijas, taip pat ir skurdo mažinimo srityje. Dar VP rengimo laikotarpiu buvo patvirtinta 2014–2020 metų iš Europos pagalbos labiausiai skurstantiems asmenims fondo lėšų planuojamų bendrai finansuoti valstybės projektų atrankos laikinoji tvarka, kuria nustatoma, kaip atrenkami projektai iki to laiko, kai įsigalios 2014–2020 metų Fondo panaudojimą reglamentuojantys ES ir nacionaliniai teisės aktai. Laikinoji tvarka buvo patvirtinta siekiant laiku pradėti viešųjų pirkimų procedūras ir užtikrinti iki 2013 m. pabaigos įgyvendintos Maisto  iš intervencinių atsargų tiekimo labiausiai nepasiturintiems asmenims programos veiksmų tęstinumą. Šie veiksmai rodo, kad VP projekte įvardytos institucijos, administruojančios Europos pagalbos labiausiai skurstantiems asmenims fondo skiriamą paramą, turi administracinių gebėjimų užtikrinti tinkamą veiksmų programos įgyvendinimą.

Nors funkcijų ir atsakomybės pasiskirstymas tarp už VP įgyvendinimą atsakingų institucijų bus nustatytas tik patvirtinus veiksmų programą, jau VP rengimo etapu buvo suformuotas Stebėsenos komitetas[[22]](#footnote-23), į kurio sudėtį buvo įtraukti valstybės institucijų, savivaldybių bei nevyriausybinių organizacijų, dirbančių skurdo mažinimo srityje, atstovai. Veiksmų programos įgyvendinimo metu Stebėsenos komitete planuojama svarstyti VP įgyvendinimo metines ir galutinę ataskaitas, projektų įgyvendinimo rezultatus, Stebėsenos komiteto nariai galės teikti pasiūlymus dėl VP įgyvendinimo tobulinimo. Tokiu būdu bus siekiama užtikrinti rezultatyvų veiksmų programos įgyvendinimą ir Fondo tikslų pasiekimą.

Tačiau tam, kad Stebėsenos komitetas tinkamai atliktų savo funkcijas, jam turi būti pateikiama aktuali ir patikima VP įgyvendinimo stebėsenos informacija. Veiksmų programos projekte nėra pateikiama informacija apie tai, kokia institucija bus atsakinga už stebėsenos duomenų rinkimą ir kokiu būdu jis bus vykdomas. Įgyvendinant Maisto iš intervencinių atsargų tiekimo labiausiai nepasiturintiems asmenims programą ir 2014 m. iš Fondo planuojamą bendrai finansuoti projektą, didžiąją dalį informacijos apie projekto veiklų įgyvendinimą, remdamasis partnerių organizacijų pateikta informacija, kaupia projekto vykdytojas, kuris šią informaciją kartu su mokėjimo prašymais teikia atsakingai institucijai. Atsižvelgiant į finansavimo apimtis ir EK planuojamus patvirtinti bendruosius stebėsenos rodiklius, ateityje toks stebėsenos duomenų rinkimas ir saugojimas, neturint tam pritaikytos informacinės sistemos, bus sudėtingas ir smarkiai padidins administracinę naštą tiek projekto vykdytojui ir partnerių organizacijoms, tiek institucijai, kuriai bus atsiskaitoma už projekto įgyvendinimo metu patirtas išlaidas ir pasiektus rezultatus.

|  |
| --- |
| Atsižvelgta |
| **6 rekomendacija.** Atsižvelgiant į VP veiklų apimtis ir planuojamus taikyti bendruosius rodiklius, VP projekte numatyti galimybę įdiegti informacinę VP įgyvendinimo stebėsenos sistemą, kuria galėtų naudotis tiek Fondo paramą administruojančios institucijos, tiek projekto vykdytojas ir partneriai, teikdami duomenis apie projektų įgyvendinimą ir rezultatus. Tokios informacinės sistemos kūrimas gali būti finansuojamas iš techninės paramos lėšų. |

Veiksmų programos projekte yra numatyta, kad einamasis VP įgyvendinimo vertinimas nebus atliekamas, tačiau, laikydamasi Reglamento nuostatų, 2017 m. ir 2022 m. vadovaujanti institucija turės atlikti struktūruotas galutinių paramos gavėjų apklausas pagal EK patvirtintą formą. Šios apklausos galėtų suteikti papildomos informacijos apie įgyvendinamų veiklų tinkamumą, efektyvumą ir rezultatyvumą, todėl jų rezultatai šalia stebėsenos duomenų galės būti naudojami VP įgyvendinimui tobulinti.

|  |
| --- |
| Atsižvelgta |
| **7 rekomendacija.** VP tekste, aprašant programos įgyvendinimo stebėsenos ir vertinimo sistemą, nurodyti, kad vadovaujanti institucija pagal EK patvirtintą šabloną atliks galutinių paramos gavėjų apklausas, kurių rezultatai svarstomi Stebėsenos komitete ir panaudojami VP įgyvendinimo rezultatyvumui padidinti. |

Nors pagrindinės už VP įgyvendinimą atsakingos institucijos turi nemažai patirties, administruojant kitas ES lėšomis finansuojamas priemones, Europos pagalbos labiausiai skurstantiems asmenims fondo veiksmų programos įgyvendinimas reikalauja papildomų žmogiškųjų išteklių tiesioginėms su VP įgyvendinimu susijusioms veikloms vykdyti. Savo ruožtu projekto vykdytojo ir partnerių organizacijoms gali trūkti tiek administracinių gebėjimų, tiek žmogiškųjų išteklių Fondo veikloms administruoti ir vykdyti. Daliai savivaldybių Fondo remiamų veiklų įgyvendinimas yra visiškai nauja funkcija, kurią anksčiau įgyvendino nevyriausybinė organizacija „Lietuvos Caritas“, šiuo metu nedalyvaujanti teikiant paramą maisto produktais labiausiai nepasiturintiems asmenims[[23]](#footnote-24). Tad savivaldybės susiduria tiek su nenumatytų sąnaudų Fondo remiamoms veikloms administruoti[[24]](#footnote-25), tiek su žmogiškųjų pajėgumų administruoti teikiamą paramą stokos problemomis. Atsižvelgiant į egzistuojančias administracinių gebėjimų spragas, VP projekte numatytos iš techninės paramos lėšų finansuoti tinkamos išlaidos, tarp kurių yra ir išlaidos atlyginimams, darbuotojų įgūdžių tobulinimui ir partnerių organizacijų stiprinimui, atitinka administracinių gebėjimų ir žmogiškųjų išteklių pajėgumų stiprinimo poreikius ir sudaro prielaidas efektyviai įgyvendinti Veiksmų programą.

1. Kokia yra administracinė našta pareiškėjams, teikiant paraišką paramai gauti? Kokiais būdais administracinė našta pareiškėjams ir paramos gavėjams gali būti sumažinta ateityje (jeigu būtina)?

Planuojama, kad vykdant VP lėšomis remiamas veiklas, produktus ir prekes viešųjų pirkimų būdu centralizuotai įsigis viešojo sektoriaus organizacija, kuri vėliau šiuos produktus ir prekes paskirstys partnerių organizacijoms. Toks centralizuotas VP veiklų įgyvendinimo organizavimas užtikrina, kad partnerių organizacijos nepatiria papildomos adminsitracinės naštos, kuri būtų neišvengiama tuo atveju, jei kiekviena iš jų savarankiškai įgyvendintų projektą, t. y. rengtų ir teiktų paraiškas, vykdytų viešuosius pirkimus ir įgyvendintų veiklas[[25]](#footnote-26). Todėl šiuo metu VP projekte numatytas Fondo remiamų veiklų įgyvendinimo mechanizmas yra efektyvus ir nesukuria perteklinės administracinės naštos.

Kita vertus, viešojo sektoriaus organizacija, kaip projekto vykdytojas, patiria projekto administravimo sąnaudų, kurių nepadengia fiksuoto dydžio sumos, skiriamos įsigytiems paramos produktams ir prekėms transportuoti į partnerių organizacijų sandėlius. Tokiu būdu projekto vykdytojas susiduria su sąnaudų žmogiškiesiems ištekliams kompensavimo problema[[26]](#footnote-27). Todėl yra būtina svarstyti galimybę projekto vykdytojo patiriamas žmogiškųjų išteklių sąnaudas, skirtas VP veikloms administruoti, finansuoti, panaudojant techninės paramos lėšas arba numatant finansavimą iš nacionalinio biudžeto.

Atsižvelgiant į EK pasiūlymus dėl bendrųjų produkto rodiklių, ateityje administracinė našta pareiškėjams ir paramos gavėjams gali didėti, nes papildomi duomenys apie partnerių organizacijas, galutinius paramos gavėjus ir Fondo lėšomis įsigytas ir paskirstytas prekes bei produktus pareikalaus didesnių Fondo veiklų administravimo ir laiko sąnaudų. Tokiu atveju administracinė našta iš dalies galės būti sumažinta, įdiegus jau minėtą Fondo veiklų specifikai pritaikytą informacinę sistemą, kuri palengvintų keitimąsi informacija ir stebėsenos duomenų rinkimą ir saugojimą.

## PARTNERYSTĖS PRINCIPO ĮGYVENDINIMAS

1. Ar buvo užtikrintas partnerystės principo taikymas rengiant veiksmų programos projektą? Ar socialinių-ekonominių partnerių įtraukimas į veiksmų programos projekto rengimo procesą pakankamas?

Rengiant Europos pagalbos fondo labiausiai skurstantiems asmenims veiksmų programos projektą, už jo parengimą atsakinga LR socialinės apsaugos ir darbo ministerija ėmėsi priemonių, kuriomis siekė užtikrinti visų suinteresuotųjų pusių dalyvavimą planuojant Fondo remiamas intervencijas. Išankstinio vertinimo metu partnerystės principo įgyvendinimas buvo analizuojamas trimis aspektais:

1. Reprezentatyvumas: ar į partnerystės procesą įtraukti visi aktualūs partneriai? VP projekto rengimo metu partnerių įtraukimą buvo siekiama užtikrinti taikant tiek institucionalizuotą, tiek neinstitucionalizuotą bendradarbiavimą su suinteresuotomis pusėmis. VP rengimo pradžioje buvo surengta apskritojo stalo diskusija, kurioje dalyvavo svarbiausios suinteresuotosios pusės (valstybės institucijų, savivaldybių, nevyriausybinių organizacijų, kitų organizacijų atstovai). Diskusijos metu buvo sutarta dėl VP rengimo proceso ir nuspręsta, kad bendros visų partnerių organizacijų pozicijos bus siekiama surengiant apklausą dėl Fondo paramos tikslinių grupių, aktualiausių remiamų veiklų ir jų įgyvendinimo. Taigi galima teigti, kad jau pradiniu Fondo paramos planavimo etapu (iki VP projekto parengimo) buvo užtikrinta plataus masto partnerystė. Parengus VP projektą, jis buvo išsiųstas visoms savivaldybėms ir nevyriausybinėms organizacijoms bei patalpintas LR socialinės apsaugos ir darbo ministerijos tinklapyje ir prieinamas viešai, taip užtikrinant galimybę visoms suinteresuotoms pusėms susipažinti su planuojamu Fondo paramos panaudojimu ir pateikti savo pasiūlymus. Galiausiai, VP projekto rengimo metu buvo suformuotas Stebėsenos komitetas, į kurio sudėtį įeina organizacijų, dalyvaujančių planuojant ir įgyvendinant VP veiklas, ir kitų suinteresuotųjų pusių atstovai. Tačiau Stebėsenos komitetas turi tik patariamąjį vaidmenį, o partnerių atstovai sudaro mažiau nei pusę komiteto narių.
2. Laikas: ar partneriams suteikiamas pakankamas laikotarpis pasirengti dalyvauti partnerystės procese? Kaip buvo minėta aukščiau, jau pradiniu Fondo paramos planavimo etapu suinteresuotosios pusės galėjo dalyvauti partnerystės procese, dalyvaudami apskritojo stalo diskusijoje, atsakydami į apklausos anketos klausimus, siųsdami savo pasiūlymus dėl parengto VP projekto, kuris apie mėnesį buvo viešai prieinamas LR socialinės apsaugos ir darbo ministerijos tinklapyje. Tad galima teigti, jog partneriams buvo suteikta pakankamai laiko įsitraukti į Fondo veiklų planavimo ir VP rengimo procesą.
3. Aiškumas: ar partneriams yra aišku, dėl ko su jais tariamasi ir kaip į jų teikiamą nuomonę bus atsižvelgta? Nors atlikta interviu programa parodė, kad partneriams nekilo klausimų dėl konsultacijų objekto (t. y. VP projekto), tačiau daliai jų nėra aišku, kaip į jų pateiktas pastabas buvo atsižvelgta prieš teikiant VP projektą neoficialioms konsultacijoms su Europos Komisija. Ši informacija buvo pateikta Stebėsenos komiteto nariams, parengiant protokolą, tačiau jis nebuvo išsiųstas savivaldybėms arba patalpintas viešai. Kadangi aktualus VP projektas nebuvo prieinamas viešai, partneriams kilo neaiškumų dėl VP rengimo proceso ir galimybių jame dalyvauti.

|  |
| --- |
| Atsižvelgta |
| **8 rekomendacija.** Užtikrinti galimybę visoms suinteresuotosioms pusėms susipažinti su viešųjų konsultacijų rezultatais, pateikiant gautų partnerių pastabų apibendrinimą ir informaciją apie tai, kaip į gautas pastabas ir pasiūlymus buvo atsižvelgta arba ne. |

## PASIŪLYMAI DĖL VEIKSMŲ PROGRAMOS TOBULINIMO

1. Kaip turi būti tobulinamas veiksmų programos projekto turinys ir kokių papildomų priemonių reikia imtis, atsižvelgiant į išankstinio vertinimo metu nustatytus veiksmų programos projekto trūkumus?

Atliktas išankstinis vertinimas parodė, kad parengtas VP projektas iš esmės atitinka Reglamento keliamus reikalavimus VP I tipo veiksmų programoms, tačiau siekiant pagerinti intervencijų logiką, rekomenduojamos šios pagrindinės VP projekto tobulinimo kryptys:

* Fondo remiamų veiklų ir siekiamų rezultatų indėlį į strategijos „Europa 2020“ įgyvendinimą pristatyti kaip papildomą skurdo ir socialinės atskirties mažinimo priemonę, kuri tik iš dalies gali palengvinti didelį materialinį nepriteklių patiriančių asmenų situaciją; didžiausią poveikį siekiant strateginio tikslo sumažinti skurdą ir socialinę atskirtį patiriančių ES gyventojų skaičių turės kitos ES ir nacionalinių programų intervencijos (*1 rekomendacija*).
* Tinkamai pagrįsti Fondo remiamų veiklų ir jų įgyvendinimo mechanizmų pasirinkimą (*2 ir 3 rekomendacijos*).
* Apibrėžti planuojamas taikyti paramos formas (*4 rekomendacija*).
* Kol nėra patvirtinti bendrieji stebėsenos rodikliai, VP siekiamus kiekybinius rezultatus numatyti atskirai paramai maisto produktais ir būtinojo vartojimo prekėmis, įvertinant finansavimo pasiskirstymą (*5 rekomendacija*).

1. Kaip reikėtų tobulinti 2014–2020 m. veiksmų programos administravimo sistemą? (Siūlymai pateikiami dėl institucinės sandaros, administravimo principų ir procedūrų.)

Pagrindinės už VP įgyvendinimą atsakingos institucijos turi tinkamus administracinius gebėjimus ir kitų ES finansuojamų intervencijų įgyvendinimo patirties, todėl, tikėtina, užtikrins efektyvų VP administravimą ir įgyvendinimą. Vertinimas parodė, kad pasirinktas Fondo remiamų veiklų įgyvendinimo būdas, kai maisto produktus ir būtinojo vartojimo prekes centralizuotai įsigyja viešojo sektoriaus institucija, yra tinkamas ir nesukuria papildomos administracinės naštos. Tačiau siekiant efektyvaus ir rezultatyvaus VP įgyvendinimo, būtų aktualu ateityje VP administravimo sistemą tobulinti:

* Sukuriant informacinę sistemą, užtikrinančią efektyvų keitimąsi informaciją apie VP veiklų įgyvendinimą ir stebėsenos duomenų rinkimą ir saugojimą (*6 rekomendacija*).
* Užtikrinant, kad reglamente numatyti įrodymai apie VP įgyvendinimą (pagal EK šabloną atliktų struktūruotų paramos gavėjų apklausų rezultatai) būtų tinkamai panaudojami Fondo remiamų intervencijų įgyvendinimui tobulinti (*7 rekomendacija*).
* VP rengimo metu užtikrinti grįžtamąjį ryšį su suinteresuotosiomis pusėmis ir partnerių įtraukimą visais VP įgyvendinimo etapais (*8 rekomendacija*).

1. Kaip reikėtų stiprinti institucijų ir paramos gavėjų administracinius gebėjimus? (Siūlymai pateikiami atsižvelgiant į esamą situaciją.)

Nors už VP rengimą ir įgyvendinimą atsakingos institucijos yra sukaupusios naudingos kitų programų, nukreiptų į skurdo mažinimą ir socialinės įtraukties skatinimą, įgyvendinimo patirties, Fondo remiamos veiklos joms yra nauja intervencijų sritis. Todėl VP projekte numatyta techninė parama administraciniams gebėjimams stiprinti yra reikalinga norint užtikrinti efektyvų VP administravimą, nes suteikia galimybes ne tik finansuoti papildomas programos metu patiriamas administravimo išlaidas, bet ir sustiprinti žmogiškuosius pajėgumus. Administracinių gebėjimų stiprinimo priemonės yra aktualios ir partnerių organizacijoms, dalis kurių pirmą kartą dalyvaus įgyvendinant paramos maisto produktais ir būtinojo vartojimo prekėmis veiklas. Todėl siekiant sustiprinti institucijų ir paramos gavėjų administracinius gebėjimus, naudingos būtų šios priemonės:

* Mokymai partnerių organizacijoms, skirti pagerinti jų projektų valdymo įgūdžius.
* Dalinimasis patirtimi, įgyta įgyvendinant paramos maistu ir būtinojo vartojimo prekėmis veiklas, kurias sukaupė tokios organizacijos kaip VĮ Lietuvos žemės ūkio ir maisto produktų rinkos reguliavimo agentūra, VšĮ „Maisto bankas“, Lietuvos raudonojo kryžiaus draugija, kitos organizacijos, dirbančios su skurdą ir socialinę atskirtį patiriančiais asmenimis (organizuojant susitikimus arba virtualią konsultacijų platformą).

## LITERATŪROS IR ŠALTINIŲ SĄRAŠAS

**Informacijos šaltiniai**

2014 m. kovo 11 d. Europos Parlamento ir Tarybos reglamentas (ES) Nr. 223/2014 dėl Europos pagalbos labiausiai skurstantiems asmenims fondo. *Europos Sąjungos oficialusis leidinys*, 2014-03-12.

2014 m. kovo 31 d. LR socialinės apsaugos ir darbo ministro įsakymas Nr. A1-175 „Dėl 2014–2020 metų iš Europos pagalbos labiausiai skurstantiems asmenims fondo stebėsenos komiteto personalinės sudėties patvirtinimo“.

2014 m. sausio 22 d. Lietuvos Respublikos Vyriausybės nutarimas Nr. 55 „Dėl institucijų, atsakingų už Europos pagalbos labiausiai skurstantiems asmenims fondo administravimą Lietuvoje, paskyrimą“.

2014 m. sausio 31 d. LR socialinės apsaugos ir darbo ministro įsakymas Nr. A1-60 „Dėl 2014–2020 metų iš Europos pagalbos labiausiai skurstantiems asmenims fondo lėšų planuojamų bendrai finansuoti valstybės projektų atrankos laikinosios tvarkos aprašo patvirtinimo“, Teisės aktų registras, 2014-02-03, Nr. 2014-00863.

Europos Komisija, Tarybos rekomendacija dėl 2014 m. Lietuvos nacionalinės reformų programos su Tarybos nuomone dėl 2014 m. Lietuvos konvergencijos programos. Briuselis 2014 m. <http://ec.europa.eu/europe2020/pdf/csr2014/csr2014_lithuania_lt.pdf>

1. Europos Komisijos komunikatas „2020 m. Europa. Pažangaus, tvaraus ir integracinio augimo strategija”. KOM(2010) 2020 galutinis, 2010-12-03.

Europos Komisijos komunikatas „Europos kovos sus skurdu ir socialine atskirtimi planas. Europos socialinės ir teritorinės sanglaudos bendroji programa“. KOM (2010) 0758 galutinis, 2010-12-16.

*Eurostat* duomenys.

Lietuva: 2013 m. Nacionalinė reformų darbotvarkė. Vilnius, 2013.

Lietuvos 2014–2020 m. ES struktūrinių fondų investicijų veiksmų programos projektas, 2014 m. kovo 5 d., <http://www.esparama.lt/strateginiai-dokumentai1#VP> .

Regulation (EU) No 1303/2013 of the European parliament and of the Council of 17 December 2013 laying down common provisions on the European Regional Development Fund, the European Social Fund, the Cohesion Fund, the European Agricultural Fund for Rural Development and the European Maritime and Fisheries Fund and laying down general provisions on the on the European Regional Development Fund, the European Social Fund, the Cohesion Fund and the European Maritime and Fisheries Fund and repealing Council Regulation (EC) No 1083/2006.

1. VĮ Lietuvos žemės ūkio ir maisto produktų rinkos reguliavimo agentūros tinklapis, <http://www.litfood.lt/Lists/Publications/AllItems.aspx?RootFolder=http%3a%2f%2fwww%2elitfood%2elt%2fLists%2fPublications%2fPagalba%20maisto%20produktais%2fStatistika&FolderCTID=0x012000EF8B28BBC9FD604F9F45357A684ABF67>.

**Interviu sąrašas**

|  |  |  |
| --- | --- | --- |
| Vardas pavardė | Organizacija, kontaktai | Data |
| Dalia Reklaitienė | Lietuvos Raudonojo Kryžiaus draugija  tel. (8 5)262 8037, [dalia@redcross.lt](mailto:dalia@redcross.lt) | 2014-07-04 (atsakymus pateikė raštu) |
| Mantvydas Musteikis | VĮ Lietuvos žemės ūkio ir maisto produktų rinkos reguliavimo agentūra,  tel. 8 615 45 390, (8 5) 268 5050, [m.musteikis@litfood.lt](mailto:m.musteikis@litfood.lt) | 2014-07-07 |
| Rasita Kraujelytė-Noreikienė | VĮ Lietuvos žemės ūkio ir maisto produktų rinkos reguliavimo agentūra,  [r.kraujelyte-noreikiene@litfood.lt](mailto:r.kraujelyte-noreikiene@litfood.lt) | 2014-07-07 |
| Germanas Lamsodis | VĮ Lietuvos žemės ūkio ir maisto produktų rinkos reguliavimo agentūra,  [g.lamsodis@litfood.lt](mailto:g.lamsodis@litfood.lt) | 2014-07-07 |
| Dalia Gailevičiūtė | Europos socialinio fondo agentūra  (8 5) 241 3182 [dalia.gaileviciute@esf.lt](mailto:dalia.gaileviciute@esf.lt) | 2014-07-08 |
| Kristina Tylaitė | VšĮ „Maisto bankas“, tel. 8 655 53 284, (8 5) 262 7675, [kristina@maistobankas.lt](mailto:kristina@maistobankas.lt) | 2014-07-08 |
| Rimantė Levickienė | Telšių raj. savivaldybės Socialinių paslaugų ir rūpybos skyrius, tel. (8 444) 53 895, [Rimante.levickiene@telsiai.lt](mailto:Rimante.levickiene@telsiai.lt) | 2014-07-09 (telefonu) |
| Skirmantė Kondratas | Nacionalinio skurdo mažinimo organizacijų tinklas, tel. 8 678 44 395, [info@stopskurdas.lt](mailto:info@stopskurdas.lt) | 2014-07-09 |

1. 2014 m. kovo 11 d. Europos Parlamento ir Tarybos reglamentas (ES) Nr. 223/2014 dėl Europos pagalbos labiausiai skurstantiems asmenims fondo. *Europos Sąjungos oficialusis leidinys*, 2014-03-12. [↑](#footnote-ref-2)
2. 2014 m. sausio 22 d. Lietuvos Respublikos Vyriausybės nutarimas Nr. 55 „Dėl institucijų, atsakingų už Europos pagalbos labiausiai skurstantiems asmenims fondo administravimą Lietuvoje, paskyrimą“. [↑](#footnote-ref-3)
3. VP I – pagalbos maistu ir (arba) pagrindinės materialinės pagalbos veiksmų programa, kuria remiamas maisto produktų ir (arba) pagrindinės materialinės pagalbos skirstymas labiausiai skurstantiems asmenims, prireikus taikant papildomąsias priemones, kuriomis siekiama mažinti labiausiai skurstančių asmenų socialinę atskirtį. [↑](#footnote-ref-4)
4. Reglamentas (ES) Nr. 223/2014. [↑](#footnote-ref-5)
5. Europos Komisijos komunikatas „2020 m. Europa. Pažangaus, tvaraus ir integracinio augimo strategija“. KOM(2010) 2020 galutinis, 2010-12-03. [↑](#footnote-ref-6)
6. Europos Komisijos komunikatas „Europos kovos sus skurdu ir socialine atskirtimi planas. Europos socialinės ir teritorinės sanglaudos bendroji programa“. KOM (2010) 0758 galutinis, 2010-12-16. [↑](#footnote-ref-7)
7. Regulation (EU) No 1303/2013 of the European parliament and of the Council of 17 December 2013 laying down common provisions on the European Regional Development Fund, the European Social Fund, the Cohesion Fund, the European Agricultural Fund for Rural Development and the European Maritime and Fisheries Fund and laying down general provisions on the on the European Regional Development Fund, the European Social Fund, the Cohesion Fund and the European Maritime and Fisheries Fund and repealing Council Regulation (EC) No 1083/2006. [↑](#footnote-ref-8)
8. Strategijos „Europa 2020“ skurdo ir socialinės atskirties arba jų rizikos rodiklis rodo bendrą skaičių (proc.) žmonių, kurie: a) gyvena žemiau skurdo rizikos ribos; b) patiria sunkų materialinį nepriteklių arba c) gyvena labai mažo darbo intensyvumo namų ūkiuose. Net jei asmuo atitinka kelis iš šių kriterijų, jis yra skaičiuojamas tik vieną kartą. Skurdo rizikos riba yra sąlyginis pajamų dydis (60 procentų ekvivalentinių piniginių disponuojamųjų pajamų medianos), už kurį mažesnes disponuojamąsias pajamas (po socialinių išmokų) gaunantys namų ūkiai priskiriami prie skurstančiųjų. Materialinio nepritekliaus rodiklis apima dėl lėšų stokos namų ūkio patiriamus ekonominius sunkumus ir ilgalaikio naudojimo daiktų neturėjimą. Didelį materialinį nepriteklių patiriančių asmenų gyvenimo sąlygos dėl lėšų stokos pasižymi 4 iš 9 nepritekliaus požymiais: 1) namų ūkis negali laiku sumokėti būsto nuomos, komunalinių mokesčių, būsto ar kitų paskolų, kredito įmokų; 2) namų ūkis neturi galimybės praleisti bent savaitės atostogų ne namuose; 3) namų ūkis negali sau leisti pakankamai šildyti būsto; 4) namų ūkis negali sau leisti bent kas antrą dieną valgyti mėsos, žuvies ar analogiško vegetariško maisto; 5) namų ūkis negalėtų apmokėti nenumatytų ankstesnių metų vidutinės skurdo rizikos ribos dydžio išlaidų iš savo lėšų; 6) neturi telefono, įskaitant mobilųjį; 2) neturi spalvotojo televizoriaus; 3) neturi skalbyklės; 4) neturi automobilio. Asmenys, gyvenantys labai mažo darbo intensyvumo namų ūkiuose, yra visi asmenys iki 60 m., gyvenantys namų ūkiuose, kuriuose visų darbingo amžiaus nesimokančių asmenų dirbtų valandų suma neviršija 20 proc. jų galimo dirbti viso darbo laiko.

   <http://epp.eurostat.ec.europa.eu/tgm/refreshTableAction.do;jsessionid=9ea7d07d30ebb87d4cd83d184437b435dadf0aa742e8.e34OaN8PchaTby0Lc3aNchuNa3mSe0?tab=table&plugin=1&pcode=t2020_50&language=en> [↑](#footnote-ref-9)
9. Lietuvoje 2012 m. skurdo rizikos riba vienam asmeniui sudarė 749 Lt, o namų ūkiui, susidedančiam iš dviejų suaugusiųjų ir dviejų vaikų iki 14 metų, – 1 572 Lt. [↑](#footnote-ref-10)
10. *Eurostat* duomenys. <http://appsso.eurostat.ec.europa.eu/nui/show.do?dataset=ilc_mddd21&lang=en> [↑](#footnote-ref-11)
11. *Eurostat* duomenys, <http://appsso.eurostat.ec.europa.eu/nui/submitViewTableAction.do> [↑](#footnote-ref-12)
12. Lietuva: 2013 m. Nacionalinė reformų darbotvarkė. Vilnius, 2013. [↑](#footnote-ref-13)
13. Europos Komisija, Tarybos rekomendacija dėl 2014 m. Lietuvos nacionalinės reformų programos su Tarybos nuomone dėl 2014 m. Lietuvos konvergencijos programos. Briuselis 2014 m. <http://ec.europa.eu/europe2020/pdf/csr2014/csr2014_lithuania_lt.pdf> [↑](#footnote-ref-14)
14. Interviu su VšĮ „Maisto bankas“ atstove, 2014 m. liepos 8 d. [↑](#footnote-ref-15)
15. Interviu su suinteresuotosiomis pusėmis: Telšių rajono savivaldybės administracijos Socialinės paramos ir rūpybos skyriaus atstove ir Nacionalinio skurdo mažinimo organizacijų tinklo atstove, 2014 m. liepos 9 d. [↑](#footnote-ref-16)
16. Interviu su VšĮ „Maisto bankas“ atstove, 2014 m. liepos 8 d. [↑](#footnote-ref-17)
17. 2014 m. sausio 31 d. LR socialinės apsaugos ir darbo ministro įsakymas Nr. A1-60 „Dėl 2014–2020 metų iš Europos pagalbos labiausiai skurstantiems asmenims fondo lėšų planuojamų bendrai finansuoti valstybės projektų atrankos laikinosios tvarkos aprašo patvirtinimo“, Teisės aktų registras, 2014-02-03, Nr. 2014-00863. [↑](#footnote-ref-18)
18. Lietuvos 2014–2020 m. ES struktūrinių fondų investicijų veiksmų programos projektas, 2014 m. kovo 5 d., <http://www.esparama.lt/strateginiai-dokumentai1#VP> . [↑](#footnote-ref-19)
19. Interviu su VĮ Lietuvos žemės ūkio ir maisto produktų rinkos reguliavimo agentūros atstovais (2014 m. liepos 7 d.) ir VšĮ „Maisto bankas“ atstove (2014 m. liepos 8 d.) [↑](#footnote-ref-20)
20. Interviu su VĮ Lietuvos žemės ūkio ir maisto produktų rinkos reguliavimo agentūros atstovais (2014 m. liepos 7 d.) [↑](#footnote-ref-21)
21. Interviu su Lietuvos Raudonojo Kryžiaus draugijos atstove (2014 m. liepos 4 d.) ir Telšių rajono savivaldybės administracijos Socialinės paramos ir rūpybos skyriaus atstove (2014 m. liepos 9 d.) [↑](#footnote-ref-22)
22. 2014 m. kovo 31 d. LR socialinės apsaugos ir darbo ministro įsakymas Nr. A1-175 „Dėl 2014–2020 metų iš Europos pagalbos labiausiai skurstantiems asmenims fondo stebėsenos komiteto personalinės sudėties patvirtinimo“. [↑](#footnote-ref-23)
23. Interviu su Telšių rajono savivaldybės administracijos Socialinės paramos ir rūpybos skyriaus atstove, 2014 m. liepos 9 d. [↑](#footnote-ref-24)
24. Kaip partnerių organizacijų veikiančių savivaldybių VP veiklų administravimo sąnaudos bus padengiamos taikant fiksuoto dydžio sumas, kai finansavimas apskaičiuojamas kaip procentinė vienos ar kelių nurodytų sąnaudų kategorijų (pvz., savivaldybėje paskirstytos paramos) dalis. [↑](#footnote-ref-25)
25. Interviu su Nacionalinio skurdo mažinimo organizacijų tinklo atstove, 2014 m. liepos 9 d. [↑](#footnote-ref-26)
26. Interviu su VĮ Lietuvos žemės ūkio ir maisto produktų rinkos reguliavimo agentūros atstovais, 2014 m. liepos 7 d. [↑](#footnote-ref-27)